SET พลิกปิดลบ 8 จุด วิตกการเมืองในประเทศ-งบประมาณปี 64 ล่าช้า พรุ่งนี้เสี่ยงรูดต่อ
SET พลิกปิดลบ 8 จุด วิตกการเมืองในประเทศ-งบประมาณปี 64 ล่าช้า พรุ่งนี้เสี่ยงรูดต่อ โดยดัชนีปิดตลาดวันนี้ ที่ระดับ 1,272.34 จุด ลบ 7.62 จุด หรือ 0.60% มูลค่าการซื้อขาย 4.04 หมื่นล้านบาท
14 ก.ย. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,272.34 จุด ลบ 7.62 จุด หรือ 0.60% มูลค่าการซื้อขาย 4.04 หมื่นล้านบาท
10 หุ้นกดดัชนีวันนี้

ด้าน นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยเคลื่อนไหวสอดคล้องกับที่ประเมินว่าจะแกว่งตัวอ่อนแอกว่าภูมิภาค โดยตลาดหุ้นเอเชีย ยุโรป และดาวโจนส์ฟิวเจอร์สล้วนแต่ปรับตัวขึ้น ขานรับประเด็นความคืบหน้าของวัคซีนต้านไวรัสโควิด-19 และรับแรงซื้อหุ้นกลุ่มเทคโนโลยี
ขณะที่ตลาดหุ้นไทยมีแรงกดดันเฉพาะตัว นอกจากเรื่องของสถานการณ์การเมือง และการที่ยังไม่มีความชัดเจนของผู้เข้ามาดำรงตำแหน่งรมว.คลังคนใหม่แล้ว วันนี้ยังมีประเด็นเพิ่มเติมจากงบประมาณปี 64 ที่อาจมีความล่าช้า โดยร่างพ.ร.บ.งบประมาณรายจ่ายประจำปีงบประมาณ พ.ศ. 2564 มีกำหนดจะเข้าสู่การพิจารณาในวาระที่ 2 และ 3 ในวันที่ 16-18 ก.ย.นี้ แต่มีรายงานข่าวว่าสำนักงบประมาณทำหนังสือแจ้งหน่วยงานต่าง ๆ ว่างบประมาณปี 64 จะใช้บังคับไม่ทันในวันที่ 1 ต.ค.นี้
โดยกรณีดังกล่าวเป็นสิ่งที่ตลาดไม่ได้คาดมาก่อน และเป็นปัจจัยกดดัน เพราะการใช้จ่ายของภาครัฐนับเป็นเครื่องยนต์เดียวในขณะนี้ที่จะช่วยประคองเศรษฐกิจไว้ได้ ถ้าหากงบประมาณยังมีความล่าช้า ประกอบกับยังไม่มี รมว.คลังเข้ามาดูแลเศรษฐกิจ ก็จะส่งผลกระทบต่อความเชื่อมั่นของนักลงทุนและบรรยากาศการลงทุนโดยรวม ส่วนสถานการณ์การเมืองทั้งในสภาฯที่จะมีการแก้ไขรัฐธรรมนูญ และการชุมนุมนอกสภาฯที่จะมีขึ้นในวันที่ 19 ก.ย.นี้ ก็ยังเป็นปัจจัยที่เข้ามารบกวนตลาดต่อเนื่อง
สำหรับแนวโน้มการลงทุนในวันพรุ่งนี้ (15 ก.ย.) คาดว่าตลาดหุ้นไทยจะยังแกว่งซึมตัวลง โดยมีแนวรับที่บริเวณ 1,270 และ 1,260 จุด ส่วนแนวต้านที่ 1,285 และ 1,290 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
CBG    มูลค่าการซื้อขาย  1,416.11 ล้านบาท  ปิดที่  110.00 บาท ลดลง   3.50 บาท
CPF    มูลค่าการซื้อขาย  1,399.96 ล้านบาท  ปิดที่   29.00 บาท ลดลง   0.25 บาท
CPALL  มูลค่าการซื้อขาย  1,311.44 ล้านบาท  ปิดที่   62.50 บาท ลดลง   0.50 บาท
MINT   มูลค่าการซื้อขาย  1,110.58 ล้านบาท  ปิดที่   21.80 บาท เพิ่มขึ้น  0.20 บาท
PTT    มูลค่าการซื้อขาย  1,058.37 ล้านบาท  ปิดที่   35.00 บาท ราคาไม่เปลี่ยนแปลง
ตลาดหุ้นเอเชีย
